**Max lehrt dat Reken un dat Hauhn geiht koppheister**

von Edda Papke, in kernostfälisch von Rolf Ahlers

Max kann mit siene acht Johre bienah allens. Hei stippt Herringe un dressiert Hunne un Blindslieken. Bien Fautball dript hei dat Tor an öftersten. Un sülmst dat Strümpestoppen hat Oma öhne bie-ebrocht. Strümpestoppen! Von en Jungen! Aber de Öllern von Max un uk siene Kantersche wollen mehr. Max schall nu endlich dat Reken lehren. Dabie hat Max al in den Kinnergarn dat Tällen von Pappäppeln, Pappbeern un Papptomaten nich gefallen. Un nu is dat Ein-mal-ein an de Rege. So wat aber uk!

De Kantersche stellt öhre Schaultasche up den Disch un stikt öhre Hand da boben rin. Och nee, glieks trecket se dat Rekenbauk rut! Aber, wat de Kantersche rüthalt, is en Hauhn. Et is witt un mit swarte Ogen kickt dat Hauhn bange rundrumme.

„Dat is Frieda“, säggt de Kantersche. „Use Rekenhauhn.“

De Kinner grummelt. „En Rekenhauhn gift dat nich!“

„Frieda gift dat doch“, säggt de Kantersche. „Un ik häbbe et Rekenhauhn enennt, weil et reken kann.“

Nu grummelt de Kinner noch luer.

„Wüllt wi wetten?“

„Jaaaaa!“

„Gaut. Ik stelle jüch ne Rekenupgabe, un jie sägget de Antwort. Wenn de richtig is, geiht dat Hauhn koppheister, jie werd dat gewohr.“

„Un wie is dat mit den Wettinsatz?“, will Max wetten. „Ohne Wettinsatz is dat nich ne richtige Wette.“

„Wenn einer de richtige Antwort weit, kriegt de von mik en Peppermintbonschen. Un dortau seiht jie en Hauhn, dat koppheister geiht.“

De mollige Hannes von de leste Rege röppt: „Hurra, Pepper­mint­bonschen!“

Dat is allens dummet Tüg, denkt Max. Wenn einer sik mit dat Dressieren von Hunne un Blindslieken utkennt, weit hei: Dat gift keine Häuhner, de reken könnt. Un ok keine Häuhner, dei koppheister gaht.

„Ein mal ein?“

„Ein“, säggt Max un kriegt den ersten Peppermintbonschen. Bie düsse Upgabe bruke hei nich lange oberleggen. Dat Hauhn ok nich. Dat ritt en Bein in de Höchte, dreiht dat annere üm de eigene Asse, dat de Swanz nah boben steiht un kakelt un spektakelt.

Dunnerlittchen! Wie is dat möglich?

„Twei mal twei?“

„Veier!“, röppt Max un is weer de erste, de de richtige Antwort weit. Dat gift denn al den tweiten Peppermintbonschen. Un dat tweite Mal dreiht sick dat Hauhn koppheister, kakelt un spektakelt.

Ok bie dei annern Upgaben is keinein so fix as Max. An den Enne von de Rekenstunne hat Max twei Hänne vull Peppermintbonschen. Un hei weit, dat Reken nich besonners slimm is. De nächste un obernächste un zigmillionennächste Stunne well hei ok uppassen un mitreken, viellichte lehrt hei denne uk den Trick, wie dat Hauhn koppheister geiht.

*koppheister* – über Kopf; *koppheister gahn* – sich überschlagen, umfallen; *stippen* – stippen (Angeltechnik besonders für kleine Fische); *grummeln* – murmeln, undeutlich sprechen.